**Balatonföldvár Város Önkormányzata Képviselő-testületének**

**32/2022. (XII. 9.) önkormányzati rendelete**

**a Földvár-kártya szabályozásáról szóló**

**10/2017. (IV.11.) önkormányzati rendelet módosításáról**

Balatonföldvár Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva a következőket rendeli el:

**1. §**

A Földvár-kártya szabályozásáról szóló 10/2017. (IV.11.) önkormányzati rendelet 2. § 10. pontja helyébe a következő rendelkezés lép:

*(E rendelet alkalmazásában)*

„*10.* Balatonföldvári kikötőben vitorláskikötői hellyel rendelkező személy: az a személy, aki a kikötőt üzemeltető gazdasági szervezet nyilvántartása szerint a balatonföldvári kikötőben vitorláskikötői helyet bérel.”

**2. §**

A Földvár-kártya szabályozásáról szóló 10/2017. (IV.11.) önkormányzati rendelet 4. § (5)–(7) bekezdése helyébe a következő rendelkezések lépnek:

„(5) A Turisztikai kártya igénylésének és használatának feltétele a Balatonföldváron regisztrált vendégéjszaka (6) vagy (7) bekezdésben foglaltak szerinti igazolása.

(6) A Turisztikai kártya online igénylésére abban az esetben van lehetőség, ha a szállásadó rögzíti a vendéget az online elektronikus Földvár-kártya nyilvántartási rendszerbe. Ebben az esetben a vendég e-mail címének megadásával automatikusan megkapja virtuális Turisztikai kártyáját, melyet fizikai felhasználás igénye esetén ki tud nyomtatni.

(7) A Turisztikai kártya, a (6) bekezdésben foglaltaktól eltérően, az erre a célra az önkormányzat által rendszeresített, szállásadó által kitöltött és aláírt, papír alapú igazolás alapján, személyesen is igényelhető a Tourinform Irodában.”

**3. §**

A Földvár-kártya szabályozásáról szóló 10/2017. (IV.11.) önkormányzati rendelet 5. § (2) bekezdés a) pontja helyébe a következő rendelkezés lép:

*(A Földvár-kártya igénylésével a kártyabirtokos hozzájárul ahhoz, hogy)*

„*a)* az igénylés során megadott személyes adatairól az Egyesület nyilvántartást vezessen és”

**4. §**

Ez a rendelet 2023. január 1-jén lép hatályba.

Balatonföldvár, 2022. december 8.

**Holovits György Huba Köselingné dr. Kovács Zita**

 **polgármester jegyző**

Kihirdetve: a Balatonföldvári Közös Önkormányzati Hivatal hirdetőtábláján 15 napra elhelyezett hirdetménnyel 2022. december 9. napján.

 **Köselingné dr. Kovács Zita jegyző**